سبزل سامگی زیملی مراگشءِ سوبینی کلیں بلوچاں مبارک بات۔
سبزل سامگی زیملی مراگش تربت کہ 6 اکتوبر2018ءِ مہلیں بیگاہےءَ یونیورسٹی آف تربتءِ پبلک لائبریریءَ سمبہنگ بوتگ اَت، بلوچستان ءُ بلوچءِ تاریخءَ زیمر، زبانءُ ربیدگءِ دیمروی، راجی ازمکارانی عزتءُ شرپءُ مالی کمکءِ ہما دَروَراِنت کہ اشیءِ پدءُ رَند آیوکیں دورءُ باریگاں بلوچی زیمرءُ اِزمءِ اِے دگہ تَکانی ازمکاراں پہ دلبڈیءُ ساڑاہگءِ نوکیں دَرے بوج اِیت۔
6 اکتوبر 2018 ءِ بیگاہءِ 5:30 ءَبگرداں شپءِ 1:50 ءَ برجاہ منتگیں زیملی مراگشءَ را بلوچی گشندہ، سازگر، لس مہلوک، شاعرءُ ادیب، زالبولءُ مردین، نودربرءُ ورناہ ءُ کماش، سرکاری افسر، پوریاگرءُ دہقانءُ زندءِ نیست چشیں تکے کہ آئیءَ بہرنہ زُرتگ اَت ءُ وشنود نہ بوتگ اَت۔
مراگشءَ جہلءِ نامی ایں گشندہاں مراگش سمبینتگ اَت؛
عارف بلوچ،
خیرجان باقری،
شاجہان دائودی،
شوکت مراد
آسمی بلوچ،
مسلم حمل،
سلیم امین،
گل محمد قصرکندی،
اسماعیل آفتاب،
وہاب بلوچ،
شہمیر سبزل
اَبید چریشاں کماشیں گشندہ ءُ مراگشءِ براہ ناکو سبزل سامگیءَ مراگش گوں وتی وشیں سوتاں آتارینتگ اَت۔
مراگشءَ نامی سازگراں بہرزرت کہ اے سازگرانی لڑ جہل ءَ دیگ بوگءَ اِنت؛
استاد نوربکش نورُک،
استاد رفیق بلوچ
نوربکش بلوچ
امتیاز بلوچ
عبدالباقی سروزی
ءُ اے دگر ہواراَنت
دیوانءِ انتزام سک شراتنت، مہلوکءَ زَرّشانیءَ گوں وتی زبانءُ زیمرءَ مہرءُہُبّ درشان کتنت۔
دیوانءِ بندات گوں ڈاکٹر عبدالصبور بلوچ ءُگلزارگچکیءِ وَشّ اَتکی تراناں بوت۔ وہدے کہ واجہ ڈاکٹر فضل خالقءُ واجہ یوسف گچکیءَ استاد سامگیءِ زندءُ اِزمءِ بابتءَ وتی پیپر ونتنت ۔ چدءُ پدمراگشءِ بندءُبوجی کمیٹیءِ نیمگءَ چہ راجءَ رَس اِتگیں مالی کمک (5 لک) کلدارءِ بینکرز چیکے استاد سبزل سامگیءَ را پیش کنگ بوت۔
مراگشءِ جارچینیءِ ڈُبّہ واجہ ڈاکٹر غفوشادءُ واجہ دائود کلمتیءِ کوپگان اَت۔
سلامت بات بلوچی زیمر، زُبانءُ ربیدگ۔
گلزار گچکی